[Video] JMPD-beampte in hospitaal ná kerkgangers hom aanval | Maroela Media
'n Beampte van die Johannesburgse metropolisie (JMPD) is in die hospitaal opgeneem nadat hy en 'n kollega Sondag deur 'n groep kerkgangers aangeval en hul vuurwapens afgeneem is buite 'n kerk in Hillbrow.
Die stad se departement van openbare veiligheid het die aanval op 'n JMPD-beampte en die bestuurder van 'n JMPD-insleepvragmotor ten sterkste veroordeel.
Volgens die verklaring het die aanval plaasgevind toe die twee beamptes 'n motor wat onwettig in Claimstraat in Hillbrow geparkeer was wou wegsleep omdat dit 'n verkeersopeenhoping veroorsaak het.
"Uit voorlopige inligting blyk dit dat die JMPD-beampte sy vuurwapen uitgehaal en 'n skoot in die lug afgevuur het om te voorkom dat die oproerige kerkgangers na hulle toe beweeg. Dit het hulle egter nie van stryk gebring nie en hulle het die beampte aangeval," lui die verklaring.
Die kerkgangers het die beampte oorrompel en hom ontwapen. Hulle het hom geslaan en hy was bewusteloos toe hy na die Milpark-hospitaal gehaas is.
Verskillende video's van die voorval is sedertdien op sosiale media gedeel.
"Die aanvallers het die vuurwapen by die Johannesburg Sentraal-polisiestasie ingehandig en een van die aanvallers is by die stasie aangehou vir die onwettige besit van 'n JMPD-vuurwapen," lui die verklaring.
Michael Sun, Johannesburgse burgemeesterskomiteelid vir openbare veiligheid, het die voorval ook ten sterkste veroordeel.
"Ons sal nie toelaat dat die aanval op ons metropolisie onvervolg gelaat word nie. Die skuldiges sal moet teregstaan vir dié daad. Die voorval sal ondersoek word en die skuldiges sal aan die pen ry. Die departement wens die beampte wat steeds in die hospitaal is 'n spoedige herstel toe," het hy gesê.
Kyk hier na 'n video van die voorval:
Hahaha, kry vir julle!
Wat sal mens sê… Die land en polisie het hul eie reëls geskryf en die massas volg maar net die reëls…..